Hooajatu värvikaart
Ühte masti
Kokkusobitatud komplektid on värskeim suund, kuidas mõjuda moodsalt vähese vaevaga. Vali samast kangast püksid ja jakk või pluus ning oledki sekundiga riides. Uued suunad eelistavad pigem laiu avaraid lõikeid, mis on mugavad ega mõju nii formaalselt. Tõeliselt lahe alternatiiv klassikalisele ülikonnale, mida kanna kasvõi kodukontoris.
Moodne safari
Safaristiilis jakid ilmuvad moepilti igal kevadel, kuid sel korral leidub neid nii vabamas vormis kui ka šikimas versioonis. Militaarsete mõjutustega jakid on rohkete taskutega ja klassikaliselt tummistes rohekates toonides. Värskemad versioonid on aga luksuslikult pehmed, nahast või üllatavalt erksates toonides.
Värsked lilled
Lilled kevadeks? Pole teab mis kõige šokeerivam uudis. Siiski leidub värskeid suundi nii romantikutele kui ka seiklejatele, digitaalsete printide austajatele kui ka abstraktsete mustrite fännidele. Looduslikud motiivid lisavad vabamat ja boheemlaslikku iseloomu nii formaalsetes kui ka vabaajarõivastes. Ekstra lahedalt mõjuvad samast kangast komplektid.
Leiud mereteelt
Merelist hõngu toovad kevadeks triibumustrid. Leidub ekstra suuri ja iseloo-mukaid triipe, aga ka õrnu ja vaevu aimatavaid. Värskena mõjuvad just keskmised, mis on sätitud koos kantavatele ja avara lõikega komplektidele. Selliselt ei moodusta need ranget ülikonda, vaid jäävad kõõluma täpselt vabaajakomplekti ja sätitud versiooni vahepeale.
__________
Artikkel on ilmunud Kaubamaja ajakirja Hooaeg värskes kevadises numbris.